ming030890/wiki-yue-high-quality huggingface dataset:
王韻築

王韻築（英文：Liv），係臺灣音樂製作人。佢喺中山大學畢業。
王韋文

王韋文（粵拼：wong4 wai4 man4，1986年12月16號—）係中華民國男泳手。

葳蕤史
呢節要加長。
王韜

王韜（1828年11月10號—1897年5月24號），係大清作家同思想家，江蘇蘇州人。佢早年喺上海幫倫敦會翻譯《聖經》同其他西方著作，之後因為太平天國戰亂期間同太平軍有書信來往，被朝廷當做逆賊，所以走難到香港，再用三年時間遊歷歐洲，之後喺1874年喺香港創辦世界頭一份華資華文日報《循環日報》。
王頴思

王頴思（英文：Arc Wong，1987年—），係香港熱血公民前成員，元朗區議會逸澤選區前任議員，2020年上任，2021年9月，由於熱血公民解散，佢宣布劈炮。
王靜齋

王靜齋（1879年—1949年5月25號），原本叫文清，經名葉爾古白，係回族天津人，亦係中華民國伊斯蘭教大阿訇。佢係伊斯蘭教經文專家，同馬松亭、哈德成同達浦生並稱中國現代「四大阿訇」。
玄燁

愛新覺羅玄燁（1654年5月4號—1722年12月20號）係大清第四位皇帝，死後叫聖祖仁皇帝，史稱清聖祖。因在位年號康熙，又叫康熙皇帝。佢在位61年，係中國史上在位第二長嘅皇帝。

生平
玄燁係順治皇帝第三個仔，1661年8歲登基。當時順治皇帝患天花病而死，而康熙因為出過天花，有免疫力，所以先可以做太子繼承皇位。登基嗰陣朝政由鰲拜話事，連玄燁同亞嫲孝莊文皇后（昭聖慈壽太皇太后）都忌鰲拜三分。到大個啲玄燁用計處死咗鰲拜，先真正親政。
玄燁除咗要面對鰲拜之外，地方上重有三藩，即係吳三桂班人。玄燁諗住削藩，結果吳三桂帶頭起兵反抗。三藩之亂最後喺1681年平定。
後來玄燁又委任咗施琅為福建水師提督，喺1683年出兵收復臺灣；1690年至1697年擊敗咗準噶爾同埋噶爾丹，史稱「三征噶爾丹」；1685年至1689年，俄羅斯打黑龍江，玄燁派遣黑龍江將軍薩布素驅逐俄羅斯出黑龍江。
1674年，玄燁立胤礽做太子，後來因為太子懦弱無能廢咗呢個太子，引起成班阿哥爭皇位，史稱「九子奪嫡」。最終喺1722年玄燁臨終嗰陣，傳位畀皇四子胤禛（清世宗）。
玉

玉係東亞地區受歡迎嘅寶石之一，以礦物學分類，玉分為硬玉（即係翡翠，成分：NaAlSi2O6）同軟玉（透閃石、陽起石一類，成份）Ca2(Mg, Fe)5Si8O22(OH)2）。其它寶石，好多人都認為係玉石，包括蛇紋石、青金石、瑪瑙、珊瑚、大理石咁。中國東漢許慎著作《說文解字》解釋：「玉，石之美者」。
Jade production map
玄武岩

玄武岩係火山爆發嘅時候爆發出來嘅岩石，顏色係黑色，由輝石同斜長石組成，即係成份同入侵性嘅輝長岩一樣。由於佢往往形成喺海洋地殼頂層，所以佢亦都出現喺蛇綠岩套上層。
玄關二帝廟

玄關二帝廟或叫關帝廟，喺香港新界元朗舊墟長盛街嘅盡頭，幾時起已無從考究，估計係喺18世紀，廟裏面供奉玄天上帝同關帝，係香港一級歷史建築。
二帝廟係二合院式設計，一般廟宇門口嘅牌扁都係橫放嘅，而「二帝廟」就用豎直嘅形式，只有皇帝御賜嘅先至有。此外，供壇同跪墊中間，放咗一個小石鼎畀善信敬酒之用。二帝廟裏面有好多有價值嘅文物，包括由佛山隆盛爐鑄造，上面刻咗「康熙甲午年」（1714年）嘅銅鐘同重二百八十斤，上面刻咗「乾隆十三年」（1748年）嘅聚寶爐，從銘文可以見到只有蔡、王等姓捐獻，錦田鄧氏就無捐獻，可見西邊圍係由鄧氏以外雜姓開拓同居住，而家就姓林嘅居多，二帝廟由西邊圍打理。
玄關帝廟

玄關帝廟喺香港新界元朗厦村輞井圍，係輞井圍同輞井村兩條村共同擁有，主要係供奉玄帝同武帝，估計最少有三百幾年歷史，廟裏面有一個銅鐘，製造日期刻住清朝康熙三十二（1693），所以推算間廟大概喺1693年起。喺1994年被評為香港一級歷史建築，2013年4月17號確定評級。
玄關帝廟前面有一個古井，聽聞呢個六角水井，係紀念輞井村舉中鄧渭熊考到舉人，另一個說法就係呢個水井係清初遷海復界之後（1662年－1669年），由回流嘅鄧氏族人掘出來，之後族人就喺呢個井附近開墾土地，建立咗輞井圍，村民為咗酬謝神恩，於是喺井口前面起咗玄關帝廟。
門額:「玄關帝廟」
門聯:「玄天憑鎮懾，赤漢賴劻扶。」
外聯:「功侔兩大，德頌千秋。」
玄武門之變

玄武門之變係唐一場政變，響李淵在位其間，王室爭奪皇帝之位，最後由二仔李世民得皇位，而太子李建成同四仔李元吉死響政變。
由於李淵對自己繼承人嘅問題一再反覆，導致佢三個仔李建成、李元吉、李世民之間嘅衝突。事後李淵將皇帝位讓畀李世民，自己退位為太上皇。

原因
早喺唐朝立國嗰陣，李淵就已經立咗大仔李建成做太子。但因為李建成成日沉迷酒色，反而二仔李世民功勛卓著，李淵覺得唔對路，想立二仔李世民。李建成知唔妥，就搵咗細佬李元吉一齊對抗李世民，結果兄弟之間矛盾越來越犀利。

經過
626年李世民、李建成幾兄弟開始起兵。李世民先行向李淵告密，指李建成同李元吉同後宮有大傷禮俗嘅關係。李淵決定召李建成同李元吉審問。無耐李建成、李元吉入朝，李世民一方面帶咗佢手下尉遲恭、長孫無忌、房玄齡、杜如晦等人入朝見李淵，一方面喺京城玄武門設兵埋伏。李建成、李元吉一入大門，知有唔妥，無耐重見到李世民。李元吉開始用弓箭射李世民，李世民還擊，結果射死咗李建成。李元吉本來想再射李世民，但最後畀尉遲恭射死咗。
李淵知道咗呢件事之後大為震驚，召見咗李世民。李世民要求李淵相讓，最後李世民成功坐上皇位。

影響
李世民經過呢件事成功登上皇位，是為唐太宗，開創咗「貞觀之治」。
環市路 (廣州)

環市路 (廣州荔灣至廣州天河)，從西場立交嗰邊去到天河立交嗰頭嘅環市路。
環市路 (廣州南沙)，南沙區入面嘅環市路。
環市路 (廣州從化)，從化區入面嘅環市路，喺105國道入面。
環嶼一周

《環嶼一周》（Lantau Walker），係香港NowTV製作嘅10集旅遊節目，節目主持沿用上一輯香港行山節目《山步.行》嘅班底，包括NowTV/ViuTV嘅藝人：余曉彤、陳炳銓、駱振偉、岑樂怡、陳子豐，加埋自然風景攝影師Will Cho、行山達人AM@山中遊子。一行人計畫用15日（部分集數用超過一日拍攝），沿途露營，徒步走遍呢個香港最大嘅島嶼，呈現呢片山巒碧綠大地嘅原貌。

播出時間
節目2015年7月13號開始，逢禮拜一晚9點30分喺now 101台播出
。2017年8月3號至10月5號，逢禮拜四12點20分至12點55分，就喺ViuTV重播（10月5號改為12點30分至下午1點播出）。
環市大道

環市大道（粵拼：waan4 si5 daai6 dou6）係中國廣東廣州嘅主幹道，喺南沙區蕉門、鳬洲同飛沙角一帶，南邊從海濱路開始，一直去到北邊嘅港前大道。成條路似英文字母「C」噉。
呢條馬路喺2006年初廣州南沙區開發搞路網時整出嚟。

敘述
全長19.5km，闊28～36米，雙向4～6車道。馬路分開咗西、南、中、北四條。

環市大道嘅四條道路，起點到終點
環市大道南：從海濱路開始，一直到英東大道。
環市大道西：從英東大道開始，一直到廣隆路。
環市大道中：從廣隆路開始，一直到蕉門滘大橋口。
環市大道北：從蕉門滘大橋口開始，一直到港前大道。
環境食物局

環境食物局（英文： Environment and Food Bureau）係香港特別行政區政府嘅前決策局，負責環境保護、環境保育、食物同環境衞生，喺2000年成立，2002年解散。唯一一任局長係任關佩英。
環尾狐猴

環尾狐猴（Lemur catta）又叫節尾狐猴，貓狐猴，係狐猴科狐猴屬嘅唯一一種。廸士尼以前嘅「荒失失奇兵」嘅主角之一就係呢種。

特徵
好似狐狸咁有一個好長嘅尖咀，而嗅覺亦非常靈敏。條尾有一節節嘅條紋係佢嘅主要特徵。

分布地
分布喺馬達加斯加南部邊境位置，生活喺乾旱多岩石嘅地區。現時環尾狐猴主要分布喺拜倫地自然保護區。

習性
環尾狐猴係一種羣居動物，由狐猴乸帶領，一群大概有20隻左右。白天活動，鍾意喺地面行，有時會一路行一路跳，動作好滑稽。好戰，成日為咗爭地盤而打鬥，尤其係每年11～12月發情交配時期，並且經常以肛門腺分泌腺液塗喺樹度，以鞏固地盤。主要食植物性食物（例如香蕉、無花果、樹皮等），但有時都食昆蟲、鳥蛋甚至幼鳥。佢哋好注重清潔，所以食嘢嗰陣會盡量舉高雙手。懷孕期5個月，每胎2—3個仔，6個月開始戒奶，2歲開始性成熟。有18至20年命。天敵係猛禽、馬島狸同埋人，但逃生能力非常之高。

保育
環尾狐猴喺IUCN紅色名錄裏面被列入「易危」級別，即係喺中期內可能有比較高嘅滅絕威脅。而喺瀕危野生動植物種國際貿易公約裏面亦被列入《附錄I》之中，禁止喺國際間進行交易。
全球31種狐猴中，約有15種經常被放喺動物園內繁殖，環尾狐猴係其中之一。雖然早喺1858年倫敦動物園已開始飼養第一隻環尾狐猴，但真正建立環尾狐猴種群就要直到1960年代，例如位於美國加州嘅聖地牙哥動物園喺野外獲得4隻環尾狐猴（3隻喺1962年，1隻喺1969年），飼養籠內達20年，其間已成功繁殖近100隻動物。而跟據ISIS（國際物種資料系統）記錄顯示，直到21世紀全球動物園已有多過1300個環狐猴種群。
香港動植物公園養環尾狐猴亦有一段歷史，直到而家仍有多次成功繁殖嘅記錄，分布喺幾個獸籠內。
環市路

環市路 (廣州)，中國廣東省廣州市入面有三條環市路，一條係從西場立交嗰邊去到天河立交嗰頭；另外一條響南沙區；重有一條響從化區嘅105國道入面。
環市路 (台山)，喺中國廣東省台山市。
環市路 (肇慶)，喺中國廣東省肇慶市德慶縣。
環市東南路，喺中國廣東省中山市坦洲鎮。
環市路 (苗栗)，喺中國臺灣省苗栗縣竹南鎮，有三條路，分別係一段、二段同埋三段。
環島日記之圓夢

《環島日記之圓夢》係香港奇妙電視製作嘅電視劇，喺2017年9月16號到11月18號逢禮拜六20:30-21:30喺奇妙77台首播，一共10集。套劇由梁天俊、廖亦崟、蔣雅文、顏卓靈主演。
故仔講主角（梁天俊飾）見工衰咗後，搵到阿爺本日記，發現阿爺好多年都完成唔到嘅夢想，就係喺臺灣踩單車環島遊，為咗證明自己同幫阿爺完成夢想，就去咗臺灣。
石硤尾公共圖書館

石硤尾公共圖書館（英文：Shek Kip Mei Public Library）係香港一間公共圖書館，喺深水埗石硤尾窩仔街100號石硤尾邨服務設施大樓7樓。
石硤尾配水庫遊樂場

石硤尾配水庫遊樂場，香港公園之一，遊樂場之一，喺石硤尾龍翔道，英文叫Shek Kip Mei Service Reservoir Playground。行政上歸深水埗區。設施有籃球場、緩跑徑、健身徑。
石碁站

石碁站（碁讀畿，粵拼：sek6 gei1 zaam6；英文：Shiqi Station）係廣州地鐵4號綫嘅車站，2006年12月30號開始營運，位置喺番禺區石碁鎮嘅市蓮路同京港澳高速公路嘅交界東南邊。佢係廣州地鐵嘅其一高架車站。

外觀
從出面睇石碁站嘅樣
同其它嘅4號綫嘅高架站一樣，呢個站嘅外觀方面，好似帶有橢圓形兼打橫嚟嘅柱嘅樣，有啲似個琶洲嘅會展中心噉。但佢有個地方同琶洲嘅會展中心唔一樣嘅係，呢個站嘅最頂嗰個光棚，兩邊係垂直錯開咗，冇連埋一齊嘅，而且車站嘅出面都冇大隻字印住個站名響度。

樓層
呢個站有三層樓嘅地上室。其中地面係站廳，地上二樓係4號綫嘅月台，地上三樓係車站嘅設備同辦公室。雖然車站冇休息室，但廁所喺地面嘅免費區入面，未同站廳連埋一齊。

站廳
新造站嘅收費區喺站廳嘅中間，兩邊就係出入口。而收費區入面有扶手電梯同樓梯、專用𨋢往返月台都得。
站廳（喺2014年10月24號影）

月台
呢個站有2個側式月台，喺番禺區石碁鎮嘅市蓮路同京珠高速公路嘅交界東南邊嘅上空。
石碁站嘅月台全景分佈行金洲嗰邊嘅月台，喺2014年10月24號影。
另外，喺呢個站嘅南邊偏西冇幾遠嗰度有條存車線響度，如估海傍站到金洲站嗰橛搞出咗冬瓜豆腐嘅話，去金洲嗰邊啲車就先喺去金洲嗰邊嘅月台清嗮客先，跟住入去存車線嚟準備調頭。之後部車就入呢個站去黃村嗰邊嘅月台嚟返轉頭。

商舖同自助服務
而家嘅石碁站入面唔單止冇鋪頭，相反凈係得2台自助服務設施畀乘客用，包括咗1台自動販賣機同埋可以充羊城通、交水電費同交通嘅罰錢、查地鐵嘅路線、頭尾班車同埋地鐵嘅安全指引嘅服務呢台嘢。
自助服務
自動販賣機
M-Touch地鐵資料查詢

出入口
石碁站冚唪唥嘅出入口A出入口A出入口 B出入口B出入口
呢個站有2個出入口，分別係A同B。

注意：喺晚黑最後一班車開走之前嗰5分鐘之內，係唔畀入閘坐車（包括埋買車飛）。

規劃
呢個站最先喺2003年嘅地鐵方案入面出現咗，話係4號綫嘅車站。之後呢個站入咗4號綫嘅二期工程入面。

施工
到咗2006年初，呢個站就開始正式逳手起。而工程一直到2006年10月份先至搞掂。

通車
2006年12月30號，4號綫嘅南延段開通咗之後，呢個站正式開放。

2012年3月6號，地鐵站封閉3個鐘。
喺2012年3月6號，因為嗰日朝早6點21分喺呢個站附近嘅京珠高速公路嗰度發生咗單好嚴重嘅車禍。後嚟有人將呢單嘢報咗畀差佬之後，差佬同消防馬上嚟到發生嗰單交通事故嗰度，重將現場都封鎖埋。而呢個站附近嗰80米入面都唔畀人入嚟，而停喺呢度附近啲車都俾差佬當成市民揸嗮出去。因為嗰時好多人都唔知佢裝住嘅係液化石油氣。後嚟經過咗3個鐘嘅巡查，裝住液化石油氣嘅槽罐好彩冇爛到嘅同時，重未見到有着火或槽罐開裂或燃氣洩漏嘅嘢，而呢單CASE搞到一位女乘客受咗輕傷。
而嗰日9點21分，石碁地鐵站嘅工作人員就爲咗地鐵站嘅安全，佢將呢個站臨時封咗，重喺入站口棟咗嚿牌話唔畀入站。係因為發生車禍嗰度冧咗嘅槽罐車離呢個站凈得30米到而馬上疏散呢個站入面準備坐車同入站啲乘客，同時4號綫嘅雙向列車改成唔停呢個站。
喺10點20分，石碁地鐵站嘅冚唪唥扶手電梯、專用𨋢同埋閘機都唔逳得，甚至連站入面嘅電器都唔例外。而上晝11點15分，呢個站啲人都好似趕鴨噉趕，全部走嗮佬，去到警戒線出面。一直到中午12點44分，槽罐車俾工程車拖走咗之後，呢個站先至恢復返正常營運。
嗰日廣州地鐵重提醒，如估喺呢個站入咗閘，但係未上車或落車而未到站就落車而受到暫停對外服務影響嘅乘客，買咗嘅車飛喺7日內去到除咗APM之外嘅地鐵入面邊個站度辦同退票有關嘅手續。

利用狀況
呢個站係家吓距離蓮花山景區最近嘅地鐵站，因為呢個站冇幾遠就係個巴士站，入面有可以直接去蓮花山嘅巴士，喺石碁嗰邊住嘅居民嚟講，喺節假日且天晴、或觀音誕嗰日，成日都有好多去蓮花山嗰邊嘅人喺呢個站落車，跟住轉巴士去蓮花山嗰頭。另外，呢個站嘅客流成日都係去蓮花山或附近嘅住宅同學校返放工同上落堂嘅人比較多。
石硤尾公園

石硤尾公園（英文：Shek Kip Mei Park）係香港一公園同遊樂場，喺石硤尾南昌街270號，行政上歸深水埗區。設施有公園、草地球場、硬地球場、籃球場、網球場、欖球場、緩跑徑、健身徑、十一人草地足球場、欖球場同埋七人足球場。
石碁鎮

石碁鎮（「碁」字係平聲，粵拼：sek6 gei1 zan3）係中國廣東省廣州市番禺區轄下嘅一個鎮，喺番禺區嘅中間。呢個鎮入面重有傍東流芳堂、石碁同安社、新橋九成書院等比較出名嘅古蹟。
石硤尾邨

石硤尾邨係香港第一條公共屋邨，喺九龍石硤尾，而家有21座樓。
石硤尾公園體育館

石硤尾公園體育館，香港室內體育館之一，喺石硤尾南昌街二百九十號，石硤尾公園內，英文叫Shek Kip Mei Park Sports Centre。行政上歸深水埗區。設施有籃球場、排球場、投球場、手球場、羽毛球場、活動室、舞蹈室、健身室、兒童遊戲室、運動攀登設施。
石硤尾站

石硤尾站（英文：Shek Kip Mei Station）係港鐵（前香港地鐵）系統裏面最早啟用嘅車站之一，佢隨修正早期系統石硤尾至觀塘段喺1979年10月1號啟用。車站響偉智街嘅地底，設有兩個月台，用島式月台嘅方式排列，並設有月台幕門。

利用狀況
石硤尾站近住多個公共屋邨同中小學校，平常使用率屬於普通，但喺返放學同埋繁忙時間就經常出現擠迫現象。有部份石硤尾區居民嫌石硤尾站不便來往尖沙咀至港島各區，所以佢哋多數會行去太子站或者深水埗站。相反，亦有深水埗居民會利用本站來往黃大仙、觀塘等地區。另外，本站西面設有渡綫，當觀塘綫嘅太子站、旺角站或者油麻地站發生故障嗰時，列車將會以本站2號月台做臨時總站（皆因早期石硤尾站做過總站）。到時，由此站過海嘅乘客必須改用油塘站轉車，經東區海底隧道過海。

傷健人士設施
為咗方便傷健人士，港鐵喺部份車站比較寬闊嘅出口加裝固定式傷殘人士輪椅升降台同斜道，本站C出口係其中一個，工程約喺2000年前完成，方便輪椅出入車站。
生日咭

生日咭係賀人生日用嘅賀咭，通常會畫同生日有關嘅公仔，好似生日蛋糕、蠟燭、禮物盒。
生成樹協定

生成樹協定係種用落乙太網絡嘅通訊協定，確保網絡入面唔會出現迴圈而大量佔用網絡設備嘅資源。
生態經濟學

生態經濟學（粵拼：sang1 taai3 ging1 zai3 hok6；英文：ecological economics / eco-economics）係一套結合經濟學同生態學嘅跨學科研究，旨在分析人類嘅經濟活動同自然生態之間嘅啦掕。生態經濟學上嘅分析會將人類嘅經濟體視為地球嘅一個子系統，會對自然生態有各種嘅衝擊，而且兩者仲會互相影響。
舉個簡單例子：人類嘅經濟活動會涉及各種嘅生產同消費；工廠做生產會排出空氣污染同水污染，而消費者買嘢嗰陣又會製造垃圾；呢啲嘢好多時都會傷害某啲生物物種，搞到嗰啲物種嘅數量跌，同時又有可能令到嗰啲生物嘅競爭對手嘅數量升（對生態系統嘅影響）－即係話經濟活動影響咗笪地方嘅生物多樣性（biodiversity）；經濟活動對生態造成嘅影響又有可能影響返經濟轉頭－生物多樣性低咗可能會對旅遊業產生負面影響，從而影響經濟。生態經濟學想研究嘅，就係經濟同生態之間嘅呢啲互動。
生態經濟學有相當嘅應用價值：生態經濟學上嘅知識可以幫到手理解啲政策要點樣制定，先可以令人類有誘因幫手保護生態－例如生態旅遊專門諗點樣用自然生態嚟吸引遊客帶起旅遊業，等當地嘅人會想為咗用自然生態賺錢而肯出手保護生態。
生日

生日（粵拼：saang1 jat6），又叫生辰，壽辰，牛一，係每逢出世嗰日周年嘅日子，就會慶祝自己大一歲。

慶祝
生日蛋糕
有啲人慶祝生日嘅方法係同屋企人或者情人食餐飯，有啲可能會請晒啲親朋戚友開party，或者用其他方法慶祝。
慶祝生日好多時都會食生日蛋糕，好多時幫某人慶祝嘅人會買或者整一個咁嘅蛋糕，同埋係上面點蠟燭（個壽星仔/女幾多歲就擺幾多枝上去）。喺party入面，啲人就會唱生日歌，然後叫個壽星仔吹熄佢，跟住眯埋眼去許願。之後，大家就會切蛋糕食。有啲人重會送埋生日禮物俾佢。
香港人同西方人多數係跟西曆嚟慶祝生日，但大陸就有好多人都係跟農曆。但無論跟邊個，一般都係正日或之前慶祝，好少會過咗嗰日先至慶祝。另外，一個人每19年就好有機會西曆同農曆生日都喺同一日，即係19歲、38歲、57歲、76歲等等。

生日同占星術
對一啲人嚟講，生日同占星術係好大關係嘅。
好多人會就咁睇個出生日期，嚟睇番個人係屬於12星座入面嘅邊一個，然後估計佢有咩性格；有啲人又會再細分48個小星座。但係呢啲方法都太過概括。
其實根據正統嘅占星術，正確嘅做法應該係憑佢嘅出生日期、時間、地點，整一幅命盤（或叫「星圖」、「出生圖」，手畫或者用電腦軟件嚟畫），然後去分析佢出世嗰一刻，個太陽、上升星座、月亮、水星同金星等其他行星所位於嘅星座同埋宮位，去分析佢嘅性格同命運。就咁用12星座嚟分析嘅話，就變咗淨係睇太陽嘅星座位置，而冇睇佢嘅宮位、其他星體嘅位置，同埋星體之間嘅連繫；而且出生嘅日期、地點（例如邊個城市）同準確嘅時間都好緊要。如果要睇兩個人係咪「合襯」，亦都係要咁樣睇。
不過，呢門學問雖然已經有好耐歷史，但佢始終唔係一門科學，所以可以話係冇得證實。亦有好多人認為信占星術（或者話信星座）係迷信。
生態群落

生態群落（英文：ecological community）係指兩個或者以上嘅生物物種一齊住喺一個區域，並且同佢哋周圍環境當中嘅冇生命物體（例如水同岩石呀噉）互動。
生抽

生抽又叫淡豉油，係種豉油。特色係色澤較淡，呈紅褐色，同埋味道較鹹。

用途
生抽顏色淡，鹹味重，主要喺煮餸用來調味。而老抽顏色重，鹹味淡，主要用來調色。

製法
生抽以大豆同麵粉做主要原料，人工接入種曲，經天然曬制同發酵而成。
甄志強

甄志強（英文：Lawrence Yan Chi Keung，1972年9月17號—），人稱小強，係香港息影男演員，分別做過無綫電視同亞洲電視、2010年約滿離開無綫電視。
甄嬛傳原聲大碟

《甄嬛傳原聲大碟》係中國歌手劉歡為電視劇《後宮甄嬛傳》寫嘅配樂原聲輯。喺2012年4月30號喺北京首發簽售，2012年5月中旬全國正式發行，喺2013年1月6號喺台灣由映象國際多媒體正式發行。

發行
2012年4月30號，該唱碟CD喺北京發行，劉歡、姚貝娜現場簽售。2012年5月上旬，《甄嬛傳》喺各大音樂門戶網站數碼上線。
甄妮

甄妮（1953年4月3號—），原名甄淑詩，又叫甄苡婷，係粵語同埋華文流行樂壇歌手 。1971年出道，先後以國語時代曲及粵語流行曲走紅台灣及香港樂壇，係第一代同時走紅海峽兩岸嘅華語歌手
。2010年，甄氏入選全球華人音樂殿堂華語金曲獎30年經典評選 ，位列中港臺歌手總排名第六（香港區排名第三，台灣區排名第四），獲評為跨越20世紀唔同時代並且分別留下出色國、粵語經典嘅「雙料」歌后。甄妮嗓音渾厚，音域廣闊 ，被香港詞人黃霑封為「樂壇巨肺」。甄妮亦以美聲唱腔及現場演唱功力馳名，被譽為一代實力唱將。
甄妮喺1981年獲頒台灣金鐘獎最佳女歌星獎，又喺1984年度香港十大勁歌金曲頒獎典禮奪得「最受歡迎女歌星」，成為香港首位奪得這大獎嘅天后級歌手。她亦曾喺1977至1982年度當選十大遠東明星。丈夫係已故邵氏影星傅聲。
甄氏喺七十年代同台灣音樂大師劉家昌合作無間，演譯國語電影主題曲。據悉，甄氏同埋同期嘅鄧麗君、鳳飛飛三個幾乎瓜分咗當時嘅台灣唱片市場，影響力遍及東南亞 。
七七年嫁咗傅聲之後轉咗去香港發展，甄氏就加入顧家煇及黃霑開展嘅「煇黃」粵語時代曲年代。除咗演譯過八十年代包括《射雕英雄傳》主題曲系列嘅經典電視主題曲，甄氏亦自組金音符唱片公司，成為當年本地獨立音樂制作先驅。
甄妮喺八十年代初中期擠身香港頂尖歌手行列 ，係香港流行樂壇第一代「天皇巨星」，好似許冠傑、羅文、徐小鳳等，當中較年輕嘅一位。甄氏亦曾經同譚詠麟喺八四年共同獲得各大「最受歡迎男女歌星」獎項。
甄氏喺九十年代初退隱美國，近十年來再度活躍世界巡廻演唱及農莊發展。甄妮共出版超過130張專輯唱片及精選輯，銷量過千萬。
1978年甄妮喺香港推出首張個人粵語專輯《奮鬥》。張專輯打破咗香港開埠以來唱片銷售紀錄，喺頭兩個月賣出25萬張，並雄踞當年大碟銷量榜首位達十二星期。該專輯總銷量喺多年後仍然係IFPI認證嘅最高數字（40萬張）。
1981年，甄妮以甄、傅兩個姓氏做抬頭，喺香港創立咗金音符唱片（Jenfu），做獨立音樂制作。兩年間制作咗三張白金唱片(《不要再重逢》、《心聲》、《憶夢/木頭人》)及兩張唱片(《衝擊》、《播音人》)。當中《憶夢/木頭人》係當年稀有嘅概念大碟。
1983年甄妮同羅文用當年罕有嘅跨唱片公司合作形式推出咗《射雕英雄傳》電視原聲大碟。該專輯被譽為當代巨星經典合唱。隨著該劇喺八十年代末喺中國大陸轉播，《鐵血丹心》一曲喺內地傳頌多時，近年獲國內流行樂評推許為二十世紀十大華語經典之一。
1984年加盟CBS/Sony並推出全新個人專輯。《再度孤獨/迷人的五月》唱片專輯跟譚詠麟當年的《霧之戀》及《愛的根源》大碟入圍全年最高銷量三甲。
1984年五月，甄妮繼許冠傑之後成為第二位進入香港紅磡體育館舉行售票演唱會的歌星。演唱會名為「閃閃五月星」，在再三加場下場數增至七場。隔月發行的《甄妮演唱會精選》現場錄音創下20萬張銷售量。同年奪得首屆無線勁歌金曲頒獎典禮「最受歡迎女歌星」獎項。
1985年參與由羅大佑作曲，臺灣群星演譯，獲譽為華語流行樂壇史上最成功的公益單曲《明天會更好》。
1986年暑期再舉辦10場名為「再見15年演唱會」。同年獲邀喺泰國泰王御前獻唱，並參與由周潤發同鄧光榮擔綱演出嘅《江湖龍虎鬥》。
1986年年底推出電影《海上花》原聲大碟。該劇同名主題曲《海上花》紅遍全球華語社群，也成為她往美國產女退隱前的最後一個唱片事業高潮。
1987年產後回港加盟華星唱片推出全新個人專輯《冷冷的秋》。
1991年，承接佢喺中央電視臺嘅春節晚會所演譯嘅《魯冰花》喺內地掀起熱潮，甄妮喺廣州等多個內地城市舉辦個人演唱會，並創下當時最高薪酬女歌手紀錄。
1998年甄妮受顧嘉煇同黃霑之邀復出參加「煇黃演唱會」，同香港眾多經典歌星一同演繹國粵語經典。1999年甄妮再次獲邀參加「千禧煇黃演唱會」。
2000年3月10日-3月12日由恆藝亞洲為甄妮復出所舉辦嘅「一份真」演唱會，於香港紅磡體育館創下百份百入座率嘅記錄 。　
2000年、2002年、2004年、2006年及2007年舉行世界巡廻演唱。足跡遍及美國東西兩岸、加拿大、澳洲、馬來西亞雲頂、新加坡、中國大陸、台灣及澳門。
2004年5月及2006年11月分別在香港再開咗各三場sold-out演唱會。當中「自然瘋演唱會」更出現觀眾完場不肯走，甄妮Encore長達半個小時的有趣情怳。
2006年6月1-7日，獲邀為劉家昌於香港紅磡體育館所舉辦的七場往事只能回味演唱會作駐場演唱嘉賓。
2010年5月6日至9日於香港體育館舉行《甄妮愛SHOW Farewell World Tour》。是次演唱為甄氏告別個唱舞臺的世界巡回演唱首站，尾場更獲八十高齡的粵劇名伶白雪仙親往捧場。　
2010年10月23日為《愛SHOW Farewell World Tour》台北場首次登上台灣臺北小巨蛋舉行個人演唱會。

歷年唱片及演唱經典
國語代表作有：《我家在那裏》《海誓山盟》《雲河》《海鷗》《晴時多雲偶陣雨》《誓言》《梅花》《天真活潑又美麗》《秋歌》《可愛的玫瑰花》《初戀的故事》《郊道》《想你又能怎麼樣》《小薇小薇》《朦朧的愛》《有人對我說》《也許》《珍重》《悄悄的等》《海上花》《魯冰花》《五月的花》《蝶舞》《春之戀歌》《追憶》《陌生人》《是誰喚走了你》《深秋楓紅》《巍巍的高山上》《愛情長跑》《喝釆》《風流斷劍小小刀》《到底是為了誰》《愛與淚珠》《怎麼能》《我不知我愛你》《夢中的媽媽》《明天會更好》《當我有了你》《酒干倘賣無》《夢的去向》《霧中夢》《你心我心》《編個夢兒送給你》《三年》《夜來香》《今宵多珍重》《期待你的愛》《綠島小夜曲》《喚山山不走過來》《明日天涯》《梅蘭梅蘭我愛你》《願望》《楊花》《血染的風釆》等等。
粵語代表作有：《明日話今天》《春雨彎刀》《奮鬥》《東方之珠》《無敵是愛》《命運》《心曲》《播音人/愛定你一個》《木頭人》《待月草》《再度孤獨 Love is over》《衝擊》《小鳥高飛》《親親夢裏人》《莫彷徨》《仁者無敵》《難自禁想著你》《知更鳥》《夢想號黃包車》《心聲》《打火機》《雨中交響曲》《飛翔境界》《最後一舞》《塵》《迷人的五月》《最後的玫瑰》《留下我美夢》《冷冷的秋》《紅唇綠酒》《七級半地震》《第二個春天》《不裝飾的世界》《皆因你的愛》《舊舞衣》《今夜又被軟化》《我曾用心愛著你》《為你而歌》《Dancing All Night》《信是有緣》《路》《獨白》《幾個風雨天》《何日再見》。還有與羅文合唱的《射雕英雄傳》主題曲系列：《鐵血丹心》《一生有意義》《世間始終你好》及《成吉思汗》主題曲《問誰領風騷》等。
甄敏延

甄敏延（Erin Yan）係香港填詞人，2018年開始音樂創作，佢亦係香港華納唱片藝人與製作部主任。
甄叔迦

甄叔迦（Kimśuka）係紅色寶之意。一說係紅色花樹，一說係紅色嘴鸚鵡。

鸚鵡
妙法蓮花經卷七，有提甄叔迦，註寫「此云鸚鵡寶，赤如其嚙故。」
甄子丹

甄子丹（英文：Donnie Yen，1963年7月27號—）係香港武打演員，1990年代初期拍電視劇，之後轉做拍電影，出名作品包括電影《葉問》飾演嘅葉問，佢亦係第14屆全國政協香港委員（文化藝術界）。
王審知

王審知（粵拼：wong4 sam2 zi1；862年—925年12月30號），係大閩開國皇帝（追尊），909年到925年在位，跟廟號叫閩太祖（man5 taai3 zou2），相傳係福建王氏嘅家族祖先。
王寧

王寧（粵拼：wong4 ning4；簡化字：王宁；1964年7月11號—）係中國中央電視台前中國新聞主播，中國主要嘅國家廣播員。

生平
王寧1964年嚮山東青島出世。
喺中國傳媒大學畢業之後，佢畀派到中國中央電視台主持《新聞聯播》。
王寧娶咗一位出名嘅中國主持人劉純燕，並生咗個女王逸宸。

得獎
2004年，中央人民廣播電台「中國之聲」最歡迎主持人。
2005年，「中國新聞獎」直播類節目一等獎。
2008年，獲得電視節目《讀書》，2008全國十大優秀文化電視節目獎。
2010年，《綜藝》，國家新聞出版廣電總局年度最具潛力主持人。
2011年，第六屆中國中央電視台（CCTV）電視節目主持人大賽金獎。
2012年，榮獲《文化正午》、中國廣播影視大獎。
王家欣

《王家欣》（英文：Wong Ka Yan）係套2015年香港電影，由劉偉恆執導，黃又南、吳千語主演。故仔由真人真事改編，講1992年嘅男主角想搵返一個只係有一面之緣嘅女仔，而佢淨係知個女仔個名叫「王家欣」。
王家嶺煤礦

王家嶺煤礦係中國大陸國家發改委核准，國務院常務會議批准，由華晉焦煤有限責任公司投資嘅山西資源開發項目。王家嶺煤礦，嚮山西鄉寧縣河津市境內，井田大約180平方米，儲量23.42億噸，可採儲量10.36億噸，而家開採緊2號煤同10號煤，煤種係中灰、低硫、特低磷嘅瘦煤。

西王家嶺煤礦水沉
2010年3月28號，山西王家嶺煤礦水沉出事。153個礦工被困，2010年4月5號，115人救返。4月為止，搵返9條屍。
甲骨文公司

甲骨文公司（Oracle Corporation，紐交所：ORCL）係美國一間數據庫軟件公司，喺1977年創辦，2009年收購咗太陽電腦。
申不害

申不害（粵拼：san1 bat1 hoi6，前420年—前337年），鄭國滎陽（河南省鄭州市）人，佢係法家嘅代表人物之一。由於受到韓昭侯嘅賞識，成為當朝宰相。

學術思想
法家之中可以細分做三派：慎到重「勢」、申不害重「術」，商鞅重「法」。
申仁善

申仁善（韓文：신인선，號師任堂，姻姙堂，姙師齊，1504年10月29號—1551年5月17號）係大朝鮮國女畫家、文學家、作家同詩人，喺韓國人人都識佢。韓國儒學者李珥阿媽。而家韓國最大面額5萬韓圜銀紙上面印嘅就係師任堂。
申亮亮

申亮亮（粵拼：san1 loeng6 loeng6，1987年8月4號—2016年6月1號）係中國駐馬里嘅一位維和部隊士兵，河南焦作温縣人。2005年入伍做軍人，2016年6月1號晏晝（UTC+1）喺非洲馬里執行維和任務時遇到恐怖襲擊而過身。
甲醇

甲醇（粵拼：gaap3 seon4，Methanol）係最簡單嘅醇。雖然氣味同乙醇似，但有劇毒唔飲得，可以做溶劑或者燃料。
甲骨文

甲骨文係殷商嗰陣嘅字，係家下唐字嘅原形。目前測定年份上下限係公元前14世紀到前11世紀，不過年份尚有爭議。佢之所以叫甲骨文，係因為刻響牛胛骨、龜板等骨頭之之上。殷人燒骨判紋（兆），再刻字卜辭定吉凶。甲骨文幫到史學家好大忙，因為佢將信史推上殷代，同及後史書對比正誤。
商之後周甲骨文就息微，呢個同周人信仰轉變有關。字用其他方式保存落來。

史
牛骨上嘅甲骨文
甲骨文係發展好成熟嘅文字，筆劃同圖畫經已化簡整理，所以應該有之前發展階段，不過家下考古，都未發現到佢之前嘅文字。新石器時代，陶器上係有花紋，但太過簡單，唔足以同甲骨文拉上關係。

發現
甲骨文最初響河南省安陽縣小屯村發現。初時畀人當藥材賣。
申䒕雅

申䒕雅，又叫申小雅，係上海廣播電視臺旗下嘅VTuber。申䒕雅嘅虛擬形象由上海廣播電視臺嘅融媒體中心、聯手技術中心旗下子午工作室共同開發打造，而且用到咗動作捕捉同電腦圖像合成等技術。2020年11月3日，申䒕雅以二次元卡通風格形象正式亮相。2022年3月3日，上海廣播電視臺嘅融媒體中心宣佈申䒕雅「轉正」，正共到新聞節目之中。
確山

確山係中國河南駐馬店一個縣，總面積1783平方公里，人口50萬。
碼頭

呢篇文章係個總覽介紹，各種類型嘅碼頭可睇文內鏈結。
碼頭（粵拼：maa5 tau4），船靠岸，上落客貨之處，會有一啲建設，方便大家。

釋名
舊日碼頭寫做馬頭，只係眾名之一，異字異名繁多，各鄉各例，難以盡錄。單字如步、埗、埔、浦、 埠、渡、津、港，按形亦有橋、棧、堤，亦附有「頭」字，如馬頭、碼頭、步頭、埗頭、埠頭、渡頭，有附「口」字，如渡口、港口。亦有其他如灣泊之所、泊船之地。

埠及異字
廣東地方，起石堤，伸入水中，是為埗。香港地名有埗，就屬依種，如九龍深水埗，大澳石仔埗。所以唐人多用埗，埗頭，到埗，抵埗，就係咁解。查實埗，本字埠。埠有唔坊間俗寫，造字借字都有，如埗、步、埔、浦都係，有船寄椗灣泊嘅城，都泛稱埠，如舊金山大埠，有時甚至與城同義，如華埠。

津
香港戰前九龍城有龍津，大清官員搭船出入九龍寨城之用。而佢起到似橋，所以叫龍津石橋。

馬頭與碼頭
香港地名馬頭角、馬頭圍、馬頭涌，亦係舊日碼頭遺名。

英文
英文碼頭並無總名，碼頭之義附帶特性。
quay，岸邊碼頭；唐字繙為馬頭、埠頭、碼頭、上落貨之馬頭、舟船載貨卸貨之處、登陸處。文見順岸碼頭。
慧豐園公眾碼頭
pier，碼頭伸入水中，用椿或柱；唐字繙為馬頭、埠頭。文見碼頭 (椿柱)。
沙螺灣碼頭
天星小輪碼頭
wharf，可以綁纜泊船，碼頭有空地，裝卸貨、上落客；唐字繙為埠頭、船馬頭、歩、津、馬頭、埔頭、埠頭、碼頭、渡頭、碼頭棧。文見埠。
jetty，細碼頭伸入海中，有時堤來；唐字繙為馬頭、路頭、埠頭、碼頭。文見渡頭。
大澳碼頭
berth，泊船位，香港葵涌貨櫃碼頭叫橋；唐字繙為停泊位置、灣泊之所、泊船之地、灣船嗰笪地、灣船嗰處、灣船之所、可停船之所、泊船所、停處、停泊處、寄椗處
staithe或staith，有臺裝卸貨船，舊時尤其裝煤；唐字繙為裝煤臺、裝煤入輪船之臺、碼頭、跳板
landing stage，碼頭浮橋；唐字繙為碼頭、浮動碼頭、棧橋
dock，凹位泊船上落貨；唐字繙為船塢、船埠、碼頭、內灣、停船處、裝卸貨物之船塢、泊船渠、船渠
port，可以泊船上落貨嘅地方，尤其係城；唐字繙為海口、港口、海門、埠頭、馬頭、河岸、灣船之處、口岸、埠、彎。文見埠頭。
harbour，有防大浪嘅地方，船可以綁纜岸邊，或者落錨；唐字繙為海門、海口、港口、埠頭、灣、澳、船灣泊處、碇泊所
印洲塘
域多厘海口
美國長灘，防波堤
英文由於各地各例，義有擴大縮細轉移，有時定義會互相矛盾，互相重疊。
碼塊

喺編程上，一嚿碼塊（英文：code block）係指源碼當中若干行組成一組嘅碼。
喺某啲編程語言（例如 Clipper），碼塊可以特指一種類似閉包（closure，Λ演算之下被封起嘅一組碼，類似函數但係冇名）嘅資料類型。
確定

確定係指一個信念，思考者冇任何理性嘅原因質疑佢係咪成立。
確認偏誤

確認偏誤（粵拼：kok3 jing6 pin1 m6；英文：Confirmation bias）係一種認知上嘅偏誤，指人類有種傾向，淨係會搵同留意確定自己既有信念嘅資訊。呢樣嘢往往會引致佢諗嘢出現偏差。
確認掣

確認掣（英文：Enter key）係電腦鍵盤上面嘅一個掣，主要有兩個用途：包括確認指令，同埋打文件嗰陣換行。
王者榮耀

《王者榮耀》（英文：Honor Of Kings，拼音：Wángzhě Róngyào，簡稱：王者），係中國公司騰訊旗下天美工作室群L1工作室響2015年11月開發嘅多人線上戰鬥競技場遊戲。

歷史
王者嘅前身係《英雄戰跡》、《王者聯盟》，分別響2015年7月同10月開發。天美工作室群L1工作室將前兩個遊戲改良、又加入新元素，最終響2015年11月26號發佈《王者榮耀》。
《王者榮耀》響正式發行之後響中國內地得到極大人氣，深受後生仔歡迎。去到2016年8月，《王者》一日之內嘅活躍人數高達一億，同時線上人數100萬，下載次數兩億，註冊用戶超過一億。2017年5月，成為全球手機遊戲收入榜第一名。去到2019年，王者榮耀一共賺咗78億美金（即大約511億人民幣），係中國賺得最多錢嘅遊戲。

王者峽谷
一局入面會有十位玩家，分成紅隊同藍隊，每五人一隊。地圖上會分成三條路，分別係「對抗路」、「中路」同「發育路」。
兩隊會由自己地盤開始、經地圖中心發起進攻，赢嘅條件係「破壞對方水晶」或者「令到對方投降」。要破壞對方水晶，己方就一定要破壞路上嘅「防禦塔」，而防禦塔通常會響可以到達水晶嘅3條主要路線（即「對抗路」、「中路」同「發育路」）上面，如果玩家自己入去防禦塔範圍，就會受到防禦塔嘅高傷害攻擊，攻擊亦會一次次增加；而雙方水晶都會定期向三條路線派出卒仔嚟攻擊。
玩家可以通過殺死對方嘅卒仔（俗稱「清兵」）、殺死對方玩家或者野區入面嘅怪物（俗稱「打野」，部分帶有buff）嚟提升自己嘅等級同埋賺錢，從而買更加勁嘅裝備嚟加強英雄嘅實力。

王者峽谷徵召模式
當玩家嘅段位達到永恆鑽石或者更高個陣，排位賽將會進入徵召模式。一局有十位玩家、一隊五人，之後會進入「禁用英雄階段」，藍方會優先禁用一位英雄，之後紅方兩位、藍方兩位，最後到紅方一位。排位賽最多禁用六位英雄（雙方各三位）；戰隊賽就最多只可以禁用四位英雄（雙方各兩位）。之後雙方就會進入揀邊隻英雄嘅階段，同樣藍方第一位玩家優先揀一位英雄，之後紅方第一位同埋第二位玩家各揀一隻，如此類推，直至紅方第五位玩家揀下最後一隻英雄。由於唔可以重複揀，所以雙方嘅英雄一定唔會一模一樣。
局內玩法就同王者峽谷一樣。
由於呢種玩法非常考驗玩家對於個隻英雄嘅熟練度，所以成日畀職業比賽入面作為準備階段用。

長平攻防戰
一局有六位玩家、三人一隊，玩法同王者峽谷一樣。響呢種玩法嘅地圖入面，到對方水晶嘅主要路線只有一條，有兩個野區，各有兩座防禦塔。

墨家機關道
一局兩個玩家，即單挑模式。地圖係直筒型，盡頭就係雙方玩家復活嘅地方，水晶就響復活點之前，基地前面只有一座防禦塔。當一方破壞對方防禦塔、或者令到對方舉白旗就係赢咗。

英雄
《王者榮耀》嘅英雄分為六種，有坦克、戰士、刺客、法師、射手同埋輔助。有啲英雄可能有兩種屬性，就好似張飛同時屬於輔助同埋坦克；但如果真係要細分、或者要攞皮膚嚟增益個陣，就會以第一個屬性為主，例如張飛就係「輔助」。
坦克
坦克多數係走對抗路、或者擔任「遊走」嘅角色，承受傷害嘅能力比較高、總血量亦偏高。響戰局入面，坦克多數會企響前方。
戰士
王老吉

王老吉（粵拼：wong4 lou5 gat1）係種涼茶，喺清朝道光年間（1828年）由廣東省肇慶市鶴山市人——王澤邦整嘅一罐涼茶。入面包括咗仙草、雞蛋花、布渣葉、菊花、金銀花、夏枯草同甘草。
王老吉（廣藥）
王耀祖

王耀祖（Joe Wong）係香港舞台劇演員、前香港電台第二台「瘋show快活人（中文：瘋show快活人）」主持，司儀，Love Production藝術總監。跨媒體藝術工作者，舞台劇演員、電台主持、司儀、戲劇教育工作者。佢一直致力以戲劇方式為唔同的機構推廣產品及主題，擔任嘅崗位包括有策劃、導演、編劇、演員等，亦去唔同學校做巡迴演出同推廣不同嘅戲劇課程。
2006年喺香港演藝學院戲劇學院畢業，主修表演。
2016年獲頒《第一屆神戲劇場大師班學位獎勵計劃》，跟黃秋生同甄詠蓓學戲劇訓練。
佢喺《香港舞台劇獎》四次獲提名最佳男配角同兩次獲提名最佳男主角。

司儀工作
澳門巴黎人開幕盛典、1010、SONY、Shiseido、Giorgio Armani、Joyce Beauty、CLINQUE、Samsung、HTC、Blackberry、英皇電影、LG、東周刊、xbox、新鴻基、信和集團、領展、Heineken、生力啤、iFast Finance、大家樂、樂視、康樂及文化事務署、香港藝術發展局、香港舞台劇獎頒獎禮、亞洲國際青少年芭蕾舞大賽、香港殘奧日及殘疾人奧運會、關懷愛滋、聖雅各福群會、國際無伴奏音樂節及香港國際青少年繪畫比賽等等。
王耀瑩

王耀瑩（Y.Y），香港親中派政治人物，早年就讀伊利沙伯中學，後嚟入讀香港大學經濟及金融系，曾經喺2001年同2002年兩度參選香港大學學生會，又創辦香港各區專上學生同盟，同埋擔任香港菁英會學生事務委員會主席。佢亦係安徽省政協，香港選舉委員會委員。

政治立場
佢喺大學時期就已經展現佢嘅親中立場，曾經被指涉及多件學生會染紅事件（例如：2012年中共滲透香港大學學生會風波），去到2021年佢當選選委後接受訪問，形容香港非建制派係攬炒派，話佢哋阻撓施政，又指控好多香港年青人對內地存有偏見。

選舉經歷
去到2021年，北京喺未經諮詢或香港人同意嘅情況下，強行修改香港嘅選舉制度。喺2021年香港選委會選舉嘅時候，佢就喺新制度下透過全國性團體香港成員嘅代表界別分組，當選成為選委(有關全國性團體香港成員的代表)。2022年，佢喺李家超無提政綱嘅情況下，有份提名李家超參與2022年香港行政長官選舉。
王老虎搶親

《王老虎搶親》（英文：A Bride For A Ride），係香港無綫電視製作嘅古裝電視劇，由錢嘉樂、陳鍵鋒同蘇玉華領銜主演，監製潘嘉德。
王者匡

王者匡（Harry Wong，1963年1月17號—），原名王家怡，綽號Harry哥哥，喺香港出世，係香港音樂家、魔術師同兒童節目主持人，曾經主持香港電台、亞洲電視、無綫電視同有線兒童台等嘅多個兒童節目。

生平
王者匡喺聖保羅男女中學、中華基督教青年會中學同英國皇家音樂學院畢業，大家對佢耳熟能詳嘅稱呼係Harry哥哥。阿爸係已故香港第一代兒童電視節目主持人，啲人叫佢做加明叔叔嘅王曦。
佢24歲第一次結婚，同第一任老婆有一仔一女，喺大仔16歲嗰陣同第一任老婆離婚。現任老婆係日本籍小提琴家一丸綾子，佢哋兩個再生咗一個仔
佢喺利物浦大學完成音樂教育同商業音樂課程之後投身成為音樂家同老師。佢係倫敦聖三一音樂學院院士（牧童笛）同歐洲牧童笛協會會員。作為香港著名兒童音樂教育專家，對香港學界貢獻良多，佢所編著嘅音樂教科書《今日音樂》同牧童笛教程都喺香港嘅小學廣泛採用。
佢曾經擔任兒童話劇監製、DJ、音樂導師、廣告人。
王者匡嘅音樂創作曾經收錄喺《五行欠玩》唱片度，佢亦同時以中文演繹韋史葛嘅歌曲，呢張唱片喺美國獲得「2004北美親子刊物金獎」同「2004父母推介獎」。
1986年加入香港電台，主持電視兒童節目。曾經喺2011年至2012年主持香港電台第二台節目《388放題》，亦係現時「Kido Town」東主。
1991年轉到新成立嘅新城電台，擔任《精選104》雙語節目嘅主持人，1996年晉升為精選104台台長。
王者匡曾獲邀請擔任香港管弦樂團、香港舞蹈團、香港中樂團嘅表演嘉賓。而家除咗定期為香港、澳門、英國、加拿大、德國等地方嘅觀眾設計同推出老少咸宜嘅表演之外，佢亦經常為各地大型活動擔任司儀同表演嘉賓，藝蹤處處。 舞台近作有：《五行欠玩》、《無嗰樣‧變嗰樣》、《我爹爹係魔術師1及2》、《腦筋斗》、《兒歌勁BAND SHOW》、《波波騷》、《魔力時計》等，都獲得一致好評。
除咗喺台上演出之外，佢亦係一項名為「變出彩虹」嘅魔術治療計劃嘅創辦人，活動內容包括同職業治療師合作，指導殘疾人士玩魔術，以達到治療功效。
2018年為聾人機構「龍耳」拍攝公益宣傳片，宣傳聾健共融。
王者匡嘅大仔而家亦係兒童節目主持，一家三代都係兒童節目主持。
王耀昌

王耀昌，香港電影工作者，曾經憑電影《神探大戰》入圍第41屆香港電影金像獎最佳視覺效果。
等分散性

等分散性（homoscedasticity）係統計學上嘅一個概念。如果話一個向量嘅隨機變數具有等分散性，表示佢哋冚唪唥都具有相同嘅有限變異數。
等呼

等呼（粵拼：dang2 fu1）係中國傳統音韻學嘅術語。等呼嘅原始定義係韻圖嘅等，喺等韻圖，喺一幅圖中按照四聲分成四格，再喺呢四格內每格打豎分四行，呢四行就代表四個等呼。由上到下分別係一等、二等、三等、四等嘅呼。呢個等叫做韻圖等。
因爲韻圖出現遲過反切，後來啲人研究反切，得出反切等，即係聲韻嘅搭配關係。一個韻母屬於某個等，而聲母就會同特定嘅等相拼。喺中古漢語拼音，三等韻用i、y表示介音或者主元音，二等韻用r表示介音，其餘都係一、四等，其中四等嘅主元音都係e。
下面係聲母同反切等嘅搭配關係。
幫組（幫、滂、並、明）：一、二、三、四，冇開合之分。
端組（端、透、定、泥）：一、四。同知組互補。
知組（知、徹、澄、娘）：二、三。同端組互補。
來母（註：泥娘母嘅變化實際同來母同步）：一、二、三、四。
精組：（精、清、從、心、邪）：一、三、四。另外邪母只拼三等。
莊組：（莊、初、崇、生、俟）：二、三。另外俟母只拼三等。
章組：（章、昌、常、書、船、日）：三。
喉牙：（見、溪、群、疑、影、曉、匣、云、以）：一、二、三、四。另外群、云、以只拼三等，匣母唔拼得三等。

韻圖擺法
喺等韻圖上擺嘅字，可以噉樣歸納：
一等、二等係洪音，無介音-i-；三等同四等係細音，有介音-i-。
喺洪音，聲母上同精組、端組結合，呢個係一等，聲母上同莊組、知組結合，呢個係二等。
細音嘅原則噉樣記：
因爲重紐，分成咗三、四等，三等係弱介音，四等係強介音。
喺舌音，舌頭（端組）配四等，舌上（知組）配三等。
喺齒音，齒頭（精組）配四等，正齒嘅章組配三等，莊組配二等。但實質上，佢噉樣擺係爲咗顯示聲母嘅特點，所以有啲莊組字實質係三等，稱爲假二等真三等，有啲精組字實質係三等，稱爲假四等真三等。
喻母分爲云母同以母，喺圖上云母擺三等，以母擺四等。實質以母亦係假四真三。
幽韻配四等。
就似上面講嘅，決定等位嘅係聲母、介音、主元音嘅複雜關係。唔清楚點解等韻圖嘅作者會噉樣分四等，而家認爲喺作十六攝分開合嘅圖時，作等韻圖嘅人嘅音韻體系係分四等嘅，可以用一隻字收曬對應嘅所有音。

現代用法
喺現代中古音研究，等韻圖上一等嘅叫一等韻，二等嘅叫二等韻。十六攝中同一攝、同一開合嘅一等韻有多個時，噉就叫一等重韻。同樣有多個二等韻時叫二等重韻。
喺《切韻》屬洪音而喺等韻圖屬四等嘅韻，一般認爲呢啲韻到韻圖時代就由洪音變成咗細音。呢樣稱呼做洪音四等韻，又叫假四等韻。
至於重紐，三等嘅叫重紐三等，四等嘅叫重紐四等。
正齒音嘅各字母同喻母喺《切韻》分別出兩種唔同嘅音素，呢樣稱呼做「正齒三等、正齒四等」「喻母三等、喻母四等」。

到四呼嘅轉變
之後嘅音韻變化唔再分四等，摸索出開合各二等嘅模式。明代嘅《字彙》附嘅韻圖《韻法直圖》設新嘅呼，使用咗十呼，同樣《字彙》附錄嘅李世澤嘅《韻法橫圖》整理出五呼：開口呼、齊齒呼、合口呼、撮口呼、混呼。然後，清代潘耒（中文：潘耒）嘅《類音》開始分類爲四呼：開口呼、齊齒呼、合口呼、撮口呼，畀而家嘅漢語學使用。
等如

等如，又叫等於，係數學概念，指兩個數值一模一樣。譬如A同B係一樣，就寫做 A = B 呢條等式，中間個符號就係等號。
喺任何條件下都成立嘅等式叫恆等式，包含未知數嘅等式叫方程式。
等價關係

等價關係（英文：equivalence relation）係現代數學入面一個基本概念。主要應用喺抽象代數、數論同集合論。佢嘅作用係將兩樣唔同嘅嘢，用一個規則連埋一齊。市井啲講，有個規則出嚟，如果有兩樣嘢都符合呢個規則，咁呢兩樣嘢就叫一樣（等價）。而呢個規則必須要符合三個條件。喺數學上面，等價關係可以簡化好多複雜嘅問題。

定義
假設有兩個集A同B，如果A同B係滿足「」呢個條件嘅話，A就係等價於B基於「」呢個條件。用數學表示就係。
「」呢個條件係用家定義出嚟，但佢必須要符合以下三個條件：
自反性（Reflective）：。即係話自己必須要等價返自己。
對稱性（Symmetry）：如果，咁。即係話A等價B，咁B都係要等價返A。
傳遞性（Transitive）：如果同時，得出。

等於
最常用亦都係最基本嘅等價關係就係等於。例如：「」、「」。「」係符合嗮「」嘅三個條件。
自反性：任何 ，。用數字嚟做例子就有，。
對稱性：任何 、，如果  嘅話，咁就自動 。
傳遞性：任何 、、，如果  同  嘅話，咁就自動 。

m同餘
m同餘都係一個等價關係。例子就係「」。大家都係2嘅倍數，所以佢哋嘅同餘都係零。

應用
等價關係最重要嘅作用係可以用嚟做等價分類。
等壓線

等壓線係氣象學入面喺天氣圖表達大氣壓嘅線，同一條線畫過嘅地方，氣壓都係一樣。颱風喺天氣圖上面就係密集一圈圈嘅等壓線。
白話字

白話字，又叫教會羅馬字，係用拉丁字母拼寫閩南話嘅方法，由19世紀嗰陣基督教長老教會響福建廈門發明。
白話文

白話文，又叫語體文，係指以啲漢語族語言嘅口語做基礎，經過加工嘅中文書面語。日常生活寫嘅中文，大多數係官話白話文（例如中文維基百科用嘅中文）。而唔係用官話白話文寫嘅中文，係古時嘅文言文（例如文言維基大典用嘅中文），抑或係粵語白話文（例如粵文維基百科用嘅中文），又或係吳語白話文（例如吳語維基百科用嘅中文），甚至係閩南話白話字嘅文（例如閩南話維基百科用嘅中文，係拉丁字母系統）。

言文一致到分離
内文：言文分離
喺上古時期，好多書寫文本查實係同口語好一致嘅，特別係喺記錄有啲普通人民歌嘅《詩經》同埋記錄人語錄嘅《論語》等書當中；啲上古漢語嘅書面語查實係基於先秦口語寫成嘅。
到秦漢以後啲書面語正分成兩派，一派惗去模仿啲上古人嘅書面語（即，上古人口語嘅成文），推行古文運動；一派以時興嘅口語做基礎去創作，譬如宋詞、元曲、戲劇、明清小說之類。

明清啲粵吳白話文
進入到明朝陣時，言文分離條罅麓已經十分之大，同時各埞方啲漢語逐漸透過民歌或者喺曲藝從屬位置破露嘅形式𨂾上檯面。就好似民歌着記落《詩經》裏頭一樣噉，粵語口語着記落木魚歌，而吳語（蘇州話）口語亦都得作爲說書亦即係後尾評彈嘅一部份傳播出去，啲分別着認爲係後尾廣白、蘇白文學嘅開始。
到清朝中葉，粵謳開始喺盲女、妓女當中有傳唱到，後尾亦都有文人參與寫作，並喺當中有啲着雅化，亦都嘸單止掬喺情歌方面而特別喺晚清更加有批判時局之類嘅題材。不過同時期嘉慶年寫嘅張南莊本官夾吳（上海話）嘅鬼神小說《何典》着認爲係顛覆齊啲傳統文學種對嚴肅、高雅嘅𢰽求，而使盡啲至生動嘅俚詞俗語喺上海話當中嘅去搽畫啲人物同故仔並捉啲傳統價值嘅風雅面衣剝甩躂地；亦都係因爲噉，喺再版之後到民國，本書正反而得到啲文人似魯迅嘅推擁。跟《何典》到晚清，《海上花列傳》､個作者韓邦慶根據記載仲係擸住態度「京語做得吳語都做得」嚟堅持吳語入文嘅，着認爲打破到啲人嘅成見即「方言入文係嘸合法嘅」；之後喺上海又有《海天鴻雪記》、《九尾龜》啲小說面世，段時期着認爲係吳語小說嘅高峯。同時期，粵語唱白亦都開始進入到廣東大戲、個本來係使開戲棚官話嘅戲劇，喺呢個時期啲粵謳亦都一路發展，有「新粵謳」嘅出現。

官話文嘅逼搫同粵吳文嘅落鑗
1920年，喺國語統一籌備會嘅主張同埋「增修國音字典委員會」嘅決定下，北平音（京白）着定成標準音並推廣到全國學校。係噉，進入到20世紀20年代末，廣白書寫逐漸讓位畀官話、文言書寫；粵謳同班本喺廣東報章上高嘅一柵天地亦都捱官話、文言小說替代，標明到粵語白話文書寫喺內地嘅終結。同時，上海小說似《人間地獄》當中嘅吳語成分都少唨好多。跟尾，雖然有前佢幾年嘅本《吳歌甲集》嘅廣受歡迎做墊，《吳歌乙集》喺付印陣時就撞到風波，因爲其中啲「猥褻歌謠」令到經手人捱從中山大學開除。最終喺 38年本吳語味已漮嘅《亭子間嫂嫂》之後，吳語小說即宣告斷絕。
白語

白語（粵拼：baak6 jyu5；僰字：白語子，拉丁字：Baip Ngvp Zix）係住喺中國雲南省嘅白族嘅語言。白語自稱白語子/Baip Ngvp Zix，呢個單語亦意味住白族，另外又叫民家話（man4 gaa1 waa6*2），因為白族又叫民家。講嘅人口約130萬人（2003年）。佢係聲調語言，關於佢嘅系屬有得拗，佢係漢藏語系嘅語種，但究竟係漢語族定藏緬語族就好成問題。而家學界妥協噉暫時放喺藏緬語族，噉樣安全啲。雖然啲人認爲佢係藏緬語，但佢嘅基本語序同中文一樣係SVO形（主語-動詞-賓語），呢點同一般嘅藏緬語唔同。另外，佢同中文語彙嘅共通率好高，呢個亦係劃佢入漢語族嘅一個因素。

語言體系
語彙、發音嘅特徵同藏緬語族嘅彝語相似。白族嘅語言學者徐琳（中文：徐琳）同趙衍蓀發現白語嘅元音有緊張音同弛緩音嘅對立現象，複合元音好少，無閉音節（字尾嘅輔音），呢啲發音特徵同彝語一樣。喺基本語彙，同彝語嘅共通語源嘅單詞唔少，所以可以認爲同彝語係同一組。不過，鄭張尚芳指出話，佢嘅基本語彙同漢語共通嘅嘢亦多，同上古漢語嘅發音相合，出於呢啲理由，可以同漢語構成同一個語族，起名做「漢白語族」。喺白族人中，亦有張海秋等人認爲佢係屬漢語族嘅語言。不過，美國語言學者馬提索夫指摘話唔係，而係同彝、緬語支相近。雙方爭論嘅點，都喺白語大量使用漢語語彙嘅現象，雙方嘅論據都喺呢度爭。
白語嘅基本語序係SVO型，同漢語一樣。其他嘅藏緬語族嘅語言，除咗泰國嘅克倫語受泰文影響變成咗SVO型以外，其餘都係SOV型，同白語唔同。不過，呢樣認爲係白語長期受漢語影響嘅結果，就算係而家都處於漢語語彙急速增加嘅狀況。另外，否定副詞會放喺動詞前面，或者因方言而異噉後置。喺噉嘅狀況，似印歐語噉用基本語彙判定語言系統，或者用語序來判定，都唔適用於白語身上，所以一下子諗唔到佢嘅系屬。

方言
白語方言按講嘅人數多少分成下面3個。
南部方言（大理方言，SIL碼bfs）
中部方言（劍川方言，SIL碼bca）
北部方言（碧江方言，SIL碼bfc）
佢哋有好多中文借用語。三個方言間嘅溝通有啲難，不過南部方言同中部方言有一定程度嘅溝通可能。北部嘅碧江方言有五個塞音（兩脣塞音、齒齦塞音、捲脷塞音、顎齦塞音、軟顎塞音），分成清送氣、清不送氣、濁送氣，又有鼻化元音同口腔元音嘅區別，所以有豐富嘅音節，而聲調有六個。
中部方言嘅音節最單純，無濁塞音、捲脷音。相反有鼻化元音，聲調同南部方言一樣有8種。喺中部方言，送氣齒齦塞音（tʰ）有變種兩脣震動音（ʙ）。
另外白語仲有個細方言，勒墨方言（SIL碼lay）。

古代文字
白族嘅知識分子同唱歌嘅一部分藝人，仲用緊古傳嘅用漢字書寫白語嘅方法。嗰啲稱呼做古白字或方塊白字。佢同壯話嘅方塊文字同越南文嘅喃字嘅方法一樣，不過現存嘅最老資料係14世紀以後嘅。佢使用嘅字可以分爲下面4個種類，佢哋同日文嘅情況好似。
漢字嘅音同義都使用（相當於日文嘅音讀）
只用漢字嘅音（相當於日文嘅當字）
只用漢字嘅義（相當於日文嘅訓讀）
創作漢字（相當於日文嘅國字）
因爲白語有好多古代漢語嘅語彙，相比壯話同越南文，用漢字寫嘢更易，所以創作出來嘅文字屬於少數。同廣東話方言字一樣，寫語氣助詞隻字係用口字邊加表音嘅漢字合成。

羅馬字標記
中華人民共和國成立後，白語正式採用羅馬字嘅標記方式。喺1958年出現最初嘅標記法案，1993年改訂嘅標記法用26隻羅馬字組合來表示。白語嘅聲母有27種，韻母37種，聲調有9種，可以用來寫各地方言。
白豫彬

白豫彬，係大韓民國嘅一個女藝人同埋歌手。
白質

白質（英文：white matter）係指中央神經系統當中由俾髓磷脂包住嘅軸突組成嘅部份。
白賴仁基夫

白賴仁基夫（英文：Brian Keith，1921年11月14號—1997年6月24號）係美國嘅男演員、舞台劇演員、電視演員、電影演員，1924年出道。
白賴仁丹尼希

白賴仁丹尼希（英文：Brian Dennehy，1938年7月9號—2020年4月15號）係一個美國嘅男演員、軍人、編劇、製片人，佢喺1965年出道。
田下山

田下山（Tin Ha Shan）係香港嘅山，海拔高273米，喺西貢區，附近範圍劃咗入清水灣郊野公園。
田上信也

田上信也（1980年2月5號—）係日本足球員，司職中場，效力過柏太陽神，橫濱水手，及仙台七夕。
田中一成

田中一成（粵拼：tin4 zung1 jat1 sing4，1967年4月8號—2016年10月10號）係日本一個男配音員。

配音作品一覽
呢個表唔完整，歡迎加料。